**РЕПУБЛИКА СРБИЈА**

**ГРАД УЖИЦЕ**

**ГРАДСКА ОПШТИНА СЕВОЈНО**

**I БРОЈ 06 - \_\_\_\_\_/2022**

**Дана \_\_\_\_\_\_\_\_\_\_\_\_године**

**З А П И С Н И К**

**СА 23. СЕДНИЦЕ СКУПШТИНЕ ГРАДСКЕ ОПШТИНЕ СЕВОЈНО**

 Седница је **одржана 17.12.2021.године** у Свечаној сали Градске општине Севојно, са почетком у **10 часова.**

 Седницом је председавао Никола Гогић, председник Скупштине Градске општине Севојно и констатовао да седници присуствује 15 одборника и да постоји кворум за рад и пуноважно одлучивање.

Седници су присуствовали: председник Градске општине Иван Марић, заменик председника Миливоје Јеремић, чланови општинског већа, начелница управе Биљана Старовла, заменик градоначелнице Драгољуб Стојадиновић, градски већник задужен за буџет и финансије, Миодраг Петковић, Радмила Баћковић - Шојић, шеф одељења управе за буџет и финансије Града, Радољуб Шуњеварић из Националне службе за запошљавање филијала – Ужице и представници медија.

Председавајући је замолио присутне одборнике да се изјасне о записнику са претходне седнице Скупштине, који је био део материјала достављеног одборницима за 23. седницу.

Записник је усвојен једногласно.

Председавајући је потом предложио дневни ред као у позиву за седницу.

1. **УСВАЈАЊЕ ИЗВЕШТАЈА О ИЗВРШЕЊУ ОДЛУКЕ О БУЏЕТУ ГРАДСКЕ ОПШТИНЕ СЕВОЈНО ЗА ПЕРИОД ЈАНУАР- СЕПТЕМБАР 2021. ГОДИНЕ**
2. **УСВАЈАЊЕ ОДЛУКЕ О БУЏЕТУ ГРАДСКЕ ОПШТИНЕ СЕВОЈНО ЗА 2022. ГОДИНУ**
3. **УСВАЈАЊЕ ОДЛУКЕ О КАДРОВСКОМ ПЛАНУ УПРАВЕ ГРАДСКЕ ОПШТИНЕ СЕВОЈНО ЗА 2022. ГОДИНУ**
4. **УСВАЈАЊЕ ЛОКАЛАНОГ АКЦИОНОГ ПЛАНА ЗА ЗАПОШЉАВАЊЕ ГРАДСКЕ ОПШТИНЕ СЕВОЈНО ЗА 2022-2023. ГОДИНУ**

Предлог дневног реда је усвојен једногласно.

Прешло се на рад по дневном реду.

1. **тачка дневног реда**

Као известилац по овој тачки дневног реда реч је добио Миодраг Петковић, члан Градског већа задужен за буџет и финансије, који је рекао да се деветомесечни извештај редовно подноси, и да је то добра прилика да се види како се остварују приходи и расходи буџета. Петковић затим рекао да је план расхода Градске општине Севојно такав да пројектовани укупни приходи износе 23,745,629 динара, да је остварење за девет месеци је 17,964,617 динара, што у процентима износи 75,65%. Петковић сматра да је извршење прихода добро, а када је реч о структури прихода то су све текући приходи, до по питању расхода, буџет је увек у равнотежи, тако да су планирани расходи за целу годину 27,783,267 динара. Он је потом изјавио да су се за овај период расходи остварили на нивоу од 13,443,471 динара, што процентуално износи 48,39%. Петковић оцењује да се прати остварење прихода и да је Градска оптштина Севојно Севојно остварила од пореза на зараде за девет месеци 13,315,443 динара, од осталих прихода и од пореза на имовину 3,777,173 динара. Што се тиче расхода, Петковић наводи да је свака позиција у табели детаљно наведена, да је за за програм 3 који се дефинише као локални економски развој од планираних 1,650,000 остварени су расходи 100%, за програм развоја културе и информисања од планираних 600,000 динара остварено је 570,000 динара што је 95%, за програм спорта и омладине планирано је 3,500,000, остварено је 1,127,500 динара, дакле 46,50%, за програм општих услуга локалне самоуправе планирано је 9,451,267 динара, остварено је 3,347,004 динара, што износи 32,61%. На крају свог излагања је изјавио да Градска општина Севојно има подршку у раду, функционисање Скупштине, функционисање извршних органа и подршку раду извршних органа и да на овај начин од планираних средстава 23, 5 милиона остварено је непиних 18 милиона и то је тај расход од 75,6%.

Председавајући је отворио расправу.

За реч се јавио одборник Аврам Илића који поставио питање зашто је извршење за ЛАП мало, 6,32 % и да ли се има у плану да се та позиција до краја године изврши.

За реч се јавио Петковић који је рекао да ће та позиција бити потрошена до краја године.

Нико се више није јавио за реч.

Расправа је закључена.

Предлог је стављен на гласање и увојен већином гласова: **10 гласова – ЗА, 5 гласова – УЗДРЖАНИХ, ПРОТИВ - нико.**

Председавајући је констатовао да је већином гласова усвојен **ИЗВЕШТАЈ О ИЗВРШЕЊУ ОДЛУКЕ О БУЏЕТУ ГРАДСКЕ ОПШТИНЕ СЕВОЈНО ЗА ПЕРИОД ЈАНУАР- СЕПТЕМБАР 2021. ГОДИНЕ.**

1. **тачка дневног реда**

Као известилац по овој тачки дневног реда реч је добио Миодраг Петковић који је рекао да планирани буџет за 2022. годину износи 31,006,000 динара и формиран је од текућих прихода. Петковић је истакао да је буџет за 2022. годину већи од буџета за 2021. годину и наводи да је за Локални економски развој предвиђено 1,650,000 динара, за развој културе и информисања 800,000 динара, за развој спорта и омладине 5,000,000, за опште услуге локалне самоуправе 10,470,218 динара, политички систем локалне самоуправе 3,531,782 динара. Петковић је навео да се градским буџетом планирају посебне ставке за Градску општину Севојно и то да је планирано 6,000,000 на позицији за унапређење јавне расвете и 5,000,000 на позицији за путну инфраструктуру, за реконструкцију водовода Град је планирао 20.000.000 динара, а ЈКП „Водовод“ такође 20.000.000 динара, док је у међувремену стигла и помоћ Републике у износу од 20.000.000 динара која ће бити усмерена ка инфраструктурним радовима на територији Градске општине Севојно у 2022. години, а да се мора имати у виду претходна година пуна изазова због лоше епидемиолошке ситуације која траје и даље.

Председавајући је потом напоменуо да је Комисија за буџет заседала 15.12.2021. године и да је дала Извештај Скупштини у коме подржава буџет.

Председавајући је отворио расправу.

За реч се јавио одборник Аврам Илић који је рекао да су и ове године пренета средства из претходне године, да ће његова одборничка група подржати свако улагање града у општину, али те ставри треба раздвојити од самог буџета градске општине и да за њега неће гласати јер је и даље јако мали и неразвојни.

За реч се јавио одборник Богосав Михаиловић који је изјавио се овај буџет не разликује од претходних, да је постојало обећање о изради плана локалног економског развоја који није још донешен а свакако би утицао на већи буџет општине и да грађани не посећују јавне расправе јер их буџет не занима који не иде ка њиховим интересима. Михаиловић је потом додао да опозиција неће гласати за овакав буџет и да у наредном периоду планира да организује трибине са грађанима са којима ће разговарати о томе какву они општину заиста желе.

За реч се јавио градски већник Миодраг Петковић који је изјавио да се он лично нада да ће до проширења надлежности доћи што свакако повлачи и више новца, да се сваке године све више улаже у општину и да се све више залаже за Севојничане и да је свака критика добродошла и конструктивна.

За реч се јавио заменик градоначелнице Драгољуб Стојадиновић који је изјавио да је јуче усвојен градски буџет у износу од 3 милијарде 715 милиона што је јако важно и за градску општину поред њеног буџета. Он је затим рекао да јесу пренета одређена средства, али да то није лоше јер се врло бојажљиво ушло у претходни годину због целокупне ситуације са короном и да су била два ребаланса током године. Стојадиновић је потом рекао да су новим градским буџетом увећана средства за социјална питања, увећана накнада за незапослене породиље са 50 на 55 хиљада динара, за новорођено дете са 5 на 10 хиљада динара, нова мера - за свако треће дете потпуно бесплатан вртић, повећано издавајање за енергетску ефикасност, увећане су позиције за спорт, културу, туризам, пољопривреду што се све и те како односи на градску општину. Стојадиновић је у наставку рекао да је град одвојио 40 милиона динара и ЈП ”Водовод“ такође 40 милиона динара за замену челичног водовода у Севојну, да је са републичке текуће буџетске резерве одвојено 20 милиона за градску општину што ће бити уложено у инфраструктурне радове и да се планира изградња пасареле на магистралном путу за шта је издвојнео 25 милиона динара, али да се чекају да се одобре локацијски услови. Он је потом навео све шта се радило у Градској општини Севојно последње 4 године, где је уложено укупно 150 милиона динара и то: 3км асфалта, паркинг простор у 2018. години – 20 милиона динара, чишћење Цркварског потока и уређење корита Ђетиње – 20 милиона динара, реконструкција водовода у Соколској и висока зона Ршумовићи, потпорни зидови у Рујевцу, Милића Косјеровића, Гаврила Принципа и Браће Чолић, асфалтирање паркинга код Амбуланте и вртића „Маслачак“, партерно уређење талас „4 и 5“, дечије игралиште у Вишеслава Бугариновића, партерно уређење код школске сале, реконструкција цевовода и асфалтирање у Браће Чолић – 15-15 милиона динара. На крају свог излагања Стојадиновић је изјавио да Град има одличну сарадњу са руководством Градске општине Севојно што ће бити и убудуће и нагласио да Град има одличну сарадњу са Владом Србије и председником Србије, што ће се у будућем периоду огледати кроз изградњу обилазнице чији радови почињу у марту наредне године као и реконструкција Здравственог центра за шта је одвојено 80-100 милиона динара.

За реч се јавио одборник Аврам Илић који је изјавио да је за градску скупштину поднео амандман који се тиче асфалтирања улица где се нпр. неке улице у Граду или у Севојну, конкретно Браће Чолић, финаснирају из средстава Града, а неке нпр. на Рујевцу само путем удруживања са грађанима. Он је потом додао да подржава реконструкцију Здравственог центра, али истиче да у Севојну постоји много велики проблем а то је да ради само један педијатар који кад не ради нема ко да га замени.

За реч се јавио одборник Богосав Михаиловић који је рекао да Севојно не тражи никакав посебан третман у односу на друге, већ да буде адекватно третиран с обзиром да се у Севојну налазе две ливнице које су највеће на западном Балкану и да је извиз по глави становника најбољи у Севојну у Републици Србији

За реч се јавио председник Иван Марић који је рекао да постоји више начина за асафалтирање путних праваца, први је путем директних инвестиција и то се односи на оне путне правце који се нађу на путу Севојно – Београд или Севојно – Ужице, други начин путем удруживања са грађанима где грађани подносе захтеве и учествују са 33% средстава, а Град са 77% и трећи начин је путем одржавања као што је био случај у Улици Браће Чолић након извршене реконструкције цевовода.

За реч се јавио заменик градоначелнице Драгољуб Стојадиновић који је рекао да је било примедби грађана на асфалтирање, али је ипав било много више задовољнијих грађана и да грађани када учествују својим средствима, другачије се и опходе, одржавају, копају канале. Он је рекао да се путем одржавања такође толико тога финансира, дајући пример будуће реконструкције цевовода у улици Хероја Дејовића која ће на крају бити асфалтирана из самог градског буџета. На крају свог излагања се осврнуо на проблем педијатра у Севојну, релавши да је тај проблем присутан и на другим местима због лоше ситуације са короном, а да се у неком будућем периоду планира и реконструкција Амбуланте у Севојну.

За реч се јавио одборник Жељко Шуљагић који је питао зашто 250 милиона пренетих срдстава из претходне године није утрошено на удруживање са грађанима и да ли су за све улице у којим је рађено асфалтирање урађени пројекти.

За реч се јавио градски већник Миодраг Петковић који је изјавио да је урађено ове године више асфалтирања него претходних година, а да је очекивано преношење средстава јер је план буџета једно а друго је његова реализације током целе године, где се тражи да се испоштује законска процедура, поступци јавне набавке и толико тога.

   Расправа је закључена.

Предлог је стављен на гласање и увојен већином гласова: **10 гласова – ЗА, 5 гласова – ПРОТИВ, УЗДРЖАНИХ није било.**

Председавајући је констатовао да је већином гласова усвојена **ОДЛУКА О БУЏЕТУ ГРАДСКЕ ОПШТИНЕ СЕВОЈНО ЗА 2022. ГОДИНУ.**

1. **тачка дневног реда**

Као известилац реч је добила начелница управе Биљана Старовла која је изјавила да се кадровски план управе за 2022. годину нимало не разликује од плана за претходну годину, који је усклађен са Законом о запосленима у  аутономним покрајинама и јединицама локалне самоуправе и Одлуком града о изради кадровског плана.

Расправе није било.

Предлог је стављен на гласање и увојен већином гласова: **10 гласова – ЗА, 5 гласова – УЗДРЖАНИХ, нико – ПРОТИВ.**

Председавајући је констатовао да је већином гласова усвојена **КАДРОВСКИ ПЛАН УПРАВЕ ГРАДСКЕ ОПШТИНЕ СЕВОЈНО ЗА 2022. ГОДИНУ.**

1. **тачка дневног реда**

Као известилац по овој тачки дневног реда реч је добила начелница управе Биљана Старовла која је рекла да је одржан састанак Локалног савета за запошљавање Градске општине Севојно који је разматрао нацрт ЛАП-а за 2022-2023. годину. Она је затим прешла на детаљну анализу плана, почев од демографије, повећања незапослености (4,26%) као и на категорије лица које се сматрају тешко запошљивим (жене од 55-59 године, особе до 29 година). Старовла је потом рекла да ће се у Градској општини Севојно кроз предметни план примењивати одређене мере активне политике запошљавања и то субвенције за запошљавање и јавни радови, где је укупно предвиђено 2.300.000 динара од Она је додала да број лица анагажованих на јавном раду може бити 5 лица на 5 месеци и да свакако постоји потреба за јавним радовима током целе године. Старовла је на крају свог излагања рекла да је за субвенције за самозапошљавање планирано 1.200.000 динара за које могу да конкуришу 4 лица.

Одборник Богосав Михаиловић је напустио седницу.

Расправа је отворена.

Одборник Аврам Илић се јавио за реч и рекао да се из приложеног може видети да је компјутерска писменост веома мала и да је он зато још више за то да се седнице снимају како би грађани имали увид у рад скупштине, као и да сви могу да се одазову јавним расправама.

За реч се јавио одборник Жико Стикић који је изјавио да поздравља запослење приправника и да младима треба дати шансу да раде.

Расправа је закључена.

Предлог је стављен на гласање и увојен је **једногласно, 14 гласова – ЗА, против и суздржаних није било.**

Председник је констатовао да је Скупштина донела Одлуку о усвајању Локалног акционог плана за запошљавање Градске општине Севојно за 2022-2023. годину.

Завршен је рад по дневном реду.

Прешло се на одборничка питања.

За реч се јавио одборник Жико Стикић који је поставио одборничко питање – „пошто последње две године не ради лабараторија у Амбуланти у Севојну, да ли постоји могућност да поново почне са радом?“. Затим је Стикић похвалио ефикасно чишћење снега у Севојну.

Председавајући је на крају седнице позвао све одборнике и чланове већа на свечану седницу, позвао одборничке групе да доставе предлоге кандидата за Изборну комисију, као и да изађу на предстојећи референдум.

Седница је закључена.

Седница је завршена у 11 часова и 35 минута.

**СЕКРЕТАР СКУПШТИНЕ ПРЕДСЕДНИК СКУПШТИНЕ ГРАДСКЕ**

 **ОПШТИНЕ СЕВОЈНО**

 **Бранка Церовић Никола Гогић, с.р.**